Il-Konsumaturi u n-negozji se jiffrankaw il-flus permezz tar-regoli ġodda tal-UE dwar il-pagamenti transkonfinali Mil-lum, il-konsumaturi u n-negozji fl-Istati Membri li mhumiex fiż-żona tal-euro se jgawdu minn pagamenti transfruntiera orħos bl-euro. Regoli ġodda tal-UE se jiżguraw li l-pagamenti transfruntiera kollha f'euro fl-Istati Membri li mhumiex fiż-żona tal-euro - il-Bulgarija, il-Kroazja, iċ-Ċekja, id-Danimarka, l-Ungerija, l-Iżlanda, il-Liechtenstein, in-Norveġja, il-Polonja, ir-Rumanija, l-Iżvezja, ir-Renju Unit* - jiġu pprezzati bl-istess mod bħal pagamenti domestiċi. Pereżempju, konsumatur Bulgaru li jiddeċiedi li jibgħat euro f'pajjiż ieħor minn issa ‘l quddiem se jħallas l-istess tariffa ta' trasferiment ta' kreditu f'lev, fi ħdan il-Bulgarija. Fi kliem ieħor, il-pagamenti transfruntiera bl-euro se jkollhom ftit li xejn jew anke żero tariffi. Il-Viċi President Eżekuttiv Valdis Dombrovskis, responsabbli għal Ekonomija għas-servizz tan-Nies, qal: “Dawn ir-regoli se jippermettu liċ-ċittadini u lill-kumpaniji jibbenefikaw bl-istess mod minn pagamenti transfruntiera rħas. Dan huwa eżempju pożittiv u konkret ta' kif is-Suq Uniku jista' jġib benefiċċji reali lill-konsumaturi Ewropej. Pereżempju, familja fir-Rumanija li tixtieq tibgħat flus f'euro lit-tifel/tifla tagħhom li jkun/tkun qed twettaq skambju tal-Erasmus f'Pariġi mhux se jkollha tikkunsidra spejjeż addizzjonali, billi issa se tkun qed tħallas l-istess tariffa bħal tranżazzjoni domestika fir-Rumanija.” Il-Kummissjoni se tissorvelja mill-qrib l-applikazzjoni ta' dawn ir-regoli, u se taħdem mill-qrib mal-awtoritajiet nazzjonali kompetenti biex tiżgura li dawn jiġu implimentati b'mod korrett. Dawn ir-regoli, kif stabbilit fir-Regolament (UE) 2019/518, huma parti mill-isforzi kontinwi tal-Kummissjoni biex toħloq aċċess aħjar u orħos għas-servizzi finanzjarji għall-konsumaturi, kif stabbilit fil-Pjan ta' Azzjoni għas-Servizzi Finanzjarji ta' Marzu 2017. Fil-pass li jmiss, f'April 2020, se japplikaw dispożizzjonijiet addizzjonali li se jippermettu lill-konsumaturi tal-UE jqabblu l-imposti tal-kambju meta jħallsu bil-kards tagħhom f'munita oħra tal-UE. Sfond Fit-28 ta' Marzu 2018, il-Kummissjoni pproponiet li jiġi emendat ir-Regolament eżistenti tal-UE dwar il-Pagamenti bejn il-Fruntieri (924/09). Dawn il-proposti kienu derivati mill-Pjan ta' Azzjoni dwar is-Servizzi Finanzjarji għall-Konsumatur li ġie ppubblikat f'Marzu 2017. Wara l-ftehim mill-koleġiżlaturi, ir-Regolament (UE) 2019/518 ġie ppubblikat f'Il-Ġurnal Uffiċjali tal-Unjoni Ewropea fid-29 ta' Marzu 2019. * corr. fis-16/12/2019 fis-14:30